IVL ร่วง 3% ขายทำกำไร หลังวิ่งเก็งงบ Q2 มากแล้ว
IVL ร่วง 3% มาที่ 44.50 บ. ด้วยมูลค่าซื้อขาย 517.32 ลบ. คาดนักลงทุนขายทำกำไร หลังราคาหุ้นปรับตัวขึ้นตามแรงเก็งงบไตรมาส 2/65 โตแกร่งไปมากแล้ว โบรกแนะเป้า 48 บ. คาดกำไรไตรมาส 2/65 โตเกิน 40%
IVL ร่วง 3% มาที่ 44.50 บ. คาดนักลงทุนขายทำกำไร หลังราคาหุ้นปรับตัวขึ้นตามแรงเก็งงบไตรมาส 2/65 โตแกร่งไปมากแล้ว
26 ก.ค. 2565

ผู้สื่อข่าวรายงานว่า วันนี้ (26 ก.ค.65) ราคาหุ้น บริษัท อินโดรามา เวนเจอร์ส จำกัด (มหาชน) หรือ IVL ล่าสุด ณ เวลา 10:29 น. อยู่ที่ 44.50 บาท ลบ 1.50 บาท หรือ 3.26% สูงสุดที่ระดับ 45.75 บาท ต่ำสุดที่ระดับ 44.25 บาท ด้วยมูลค่าซื้อขาย 517.32 ล้านบาท

โดยนายเบญจพล สุทธิ์วนิช ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.เอเชีย เวลท์ กล่าวว่า ราคาหุ้น IVL ปรับตัวลง หลังจากราคาปรับขึ้นมาจากการเก็งผลประกอบการไตรมาส 2/65 ไปมากพอสมควรแล้ว ทำให้มีแรงขายทำกำไรออกมา อีกทั้งคาดว่าหลังจากนี้ หรือในช่วงครึ่งปีหลังนี้กำไรมีโอกาสปรับตัวลงจากภาพรวมเศรษฐกิจโลกชะลอตัวส่งผลกดดันต่อธุรกิจปิโตรเคมี  ดังนั้น แนะนำ “เทรดดิ้ง” หุ้น IVL ให้ราคาเป้าหมาย 48 บาท
ทั้งนี้ บล.ซีจีเอส-ซีไอเอ็มบี คาดว่า IVL ประกาศผลการดำเนินงานในวันที่ 4 ส.ค.โดยตลาดคาดกำไร 11,967 ล้านบาท เติบโต 43.5% เมื่อเทียบจากปีก่อน แต่ลดลง 14.9% เมื่อเทียบจากไตรมาสก่อน